EUROPOS PARLAMENTO IR TARYBOS REGLAMENTAS (EB) Nr. 932/2005
2005 m. birželio 8 d.
iš dalies keičiantis Reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles, dėl pereinamojo laikotarpio priemonių pratęsimo
(tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 152 straipsnio 4 dalies b punktą,
atsižvelgdami į Komisijos pasiūlymą,
pasikonsultavę su Europos ekonomikos ir socialinių reikalų komitetu,
pasikonsultavę su Regionų komitetu,
laikydamiesi Sutarties 251 straipsnyje numatytos tvarkos (1),
kadangi:
(1)
Reglamentu (EB) Nr. 999/2001 (2) Bendrijoje siekiama sukurti užkrečiamųjų spongiforminių encefalopatijų (USE) teisinę bazę.
(2)
2003 m. birželio 16 d. Europos Parlamento ir Tarybos reglamentu (EB) Nr. 1128/2003, iš dalies pakeičiančiu Reglamentą (EB) Nr. 999/2001 dėl pereinamojo laikotarpio priemonių pratęsimo (3), pereinamųjų priemonių, numatytų Reglamente (EB) Nr. 999/2001, taikymo laikotarpis buvo pratęstas iki 2005 m. liepos 1 d.
(3)
Siekiant užtikrinti teisinį tikrumą po to, kai nebus galima taikyti pereinamojo laikotarpio priemonių, numatytų Reglamente (EB) Nr. 999/2001, ir kol neatlikta nuolatinių priemonių peržiūra, o taip pat kol neparuošta bendra TSE strategija, reikėtų pratęsti šių pereinamųjų priemonių taikymo laikotarpį iki 2007 m. liepos 1 d.
(4)
Siekiant užtikrinti teisinį tikrumą ir apginti teisėtus ekonominės veiklos vykdytojų lūkesčius, kol bus iš esmės peržiūrėtas Reglamentas (EB) Nr. 999/2001, šis reglamentas turėtų įsigalioti 2005 m. liepos 1 d.
(5)
Reglamentą (EB) Nr. 999/2001 reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 999/2001 23 straipsnio antroji pastraipa pakeičiama taip:
„Laikantis tos tvarkos, pereinamosios priemonės priimamos laikotarpiui, kuris baigiasi vėliausiai 2007 m. liepos 1 d., kad dabartinį režimą pakeistų šiuo reglamentu nustatytas režimas.“
2 straipsnis
Šis reglamentas įsigalioja 2005 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Strasbūre, 2005 m. birželio 8 d.